Z Chóśebuza/Cottbus. W ramiku Serbskego blida jo slědny stwórtk 30. jubilej telewizijnego magacina „Łužyca“ tema była. Mimo jadnab 15 zajmcow w Serbskem muzeju a online pśez internet, su se na zmakanju wobźělili wjednica serbskego programa w RBB, Marion Stenselowa, zastupnik Serbow w rozgłosowej raźe RBB, Marcus Kóńcaŕ a Werner Měškank, kenž jo prědne wudaśe serbskego magacina moderěrował. Pśibytne su se wósebnje zajmowali za źěło Marcusa Kóńcarja w rozgłosowej raźe, w programowem wuběrku a jogo móžnosći na tej poziciji pólěpšenje za serbski magacin dojśpiś.
Wó zachopjeńku magacina a serbskego filmojstwa jo Werner Měškank rozpšawił. Wón jo pódšmarnuł, až jo to pśed 30 lětami wjelika gluka była, „wósobow dla, kótarež su sejźeli w rozgłosowej raźe a su źěłali za tencasny ORB“. Z pomocu něgajšnego ORB-intendanta Hans-Jürgena Rosenbauera a tencasnego cłonka rozgłosoweje rady Pětša Janaša, jo se wusćełało prědny raz serbski połgóźinski magacin „Łužyca“, a to jatšownicu, 19. apryla 1992, we tele-woknje ORB.
szl_Latn szl_Latn